CELEX: 52018PC0782
Language: mt
Date: 2018-11-28
Title: 

IL-KUMMISSJONI EWROPEA
            Brussell, 28.11.2018
            COM(2018) 782 final
            2018/0401(NLE)
            Proposta għal
            DEĊIŻJONI TAL-KUNSILL
            li tiddetermina l-kompożizzjoni tal-Kumitat tar-Reġjuni
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               •Raġunijiet u għanijiet tal-proposta
            
            
               L-Artikolu 305 tat-Trattat dwar il-Funzjonament tal-Unjoni Ewropea (TFUE) jistipula li l-għadd ta’ membri tal-Kumitat tar-Reġjuni (minn hawn ’il quddiem “il-Kumitat”) ma għandux jaqbeż it-350. 
            
            
               Sad-dħul fis-seħħ tat-Trattat ta’ Lisbona, il-kompożizzjoni tal-Kumitat kienet stipulata fit-Trattati. Minn hemm ’il quddiem, it-tieni paragrafu tal-Artikolu 305 TFUE jistipula li l-Kunsill, li jaġixxi b’mod unanimu fuq proposta tal-Kummissjoni, għandu jadotta deċiżjoni li tistabbilixxi l-kompożizzjoni tal-Kumitat.
            
            
               Ta’ min ifakkar li l-Artikolu 300(5) TFUE jistipula li r-regoli li jirregolaw in-natura tal-kompożizzjoni tal-Korpi Konsultattivi “għandhom jiġu riveduti f’intervalli regolari mill-Kunsill sabiex jieħdu inkunsiderazzjoni l-iżviluppi ekonomiċi, soċjali u demografiċi fi ħdan l-Unjoni. Il-Kunsill, fuq proposta tal-Kummissjoni, għandu jadotta deċiżjonijiet għal dan il-għan.”
            
            
               Mill-1 ta’ Lulju 2013, il-kompożizzjoni tal-Kumitat ġiet adattata bl-Artikolu 24(1) tal-Att dwar il-kondizzjonijiet tal-adeżjoni tar-Repubblika tal-Kroazja
                  1
                u l-Artikolu 24(2) kien jistipula żieda temporanja fin-numru ta’ membri tal-Kumitat għal 353 biex titqies l-adeżjoni tar-Repubblika tal-Kroazja. Għall-perjodu 2015-2020, fis-16 ta’ Diċembru 2014 il-Kunsill adotta d-deċiżjoni li tiddetermina l-kompożizzjoni tal-Kumitat
                  2
                għall-finijiet ta’ konformità man-numru massimu ta’ 350 previst fit-Trattat. Dan wassal għat-tnaqqis ta’ siġġu wieħed għad-delegazzjonijiet tal-Estonja, Ċipru u l-Lussemburgu rispettivament.
            
            
               Il-mandat attwali tal-Kumitat se jintemm fil-25 ta’ Jannar 2020. Għaldaqstant, huwa neċessarju li l-Kunsill jadotta deċiżjoni dwar il-kompożizzjoni tal-Kumitat fil-ħin qabel il-Kunsill iniedi l-proċedura għat-tiġdid tal-Kumitat għall-perjodu 2020–2025. 
            
            
               Il-ħruġ tar-Renju Unit mill-Unjoni Ewropea fit-30 ta’ Marzu 2019 se jirriżulta f’24 siġġu battal fil-Kumitat. 
            
            
               Il-Kummissjoni hija tal-fehma li l-bilanċ attwali fil-kompożizzjoni tal-Kumitat jenħtieġ li jinżamm kemm jista’ jkun, peress li huwa r-riżultat ta’ Konferenzi Intergovernattivi suċċessivi. 
            
            
               Għaldaqstant, qed jiġi propost li l-Estonja, Ċipru u l-Lussemburgu jingħataw lura t-tliet siġġijiet li tilfu wara l-aħħar deċiżjoni li ddeterminat il-kompożizzjoni tal-Kumitat u li l-bqija tas-siġġijiet battala jitħallew bħala riżerva għal tkabbir possibbli fil-ġejjieni. Konsegwentement, fil-perjodu 2020–2025 il-Kumitat ikun kompost minn 329 membru.
            
            
               •Konsistenza mad-dispożizzjonijiet eżistenti fil-qasam ta’ politika
            
            
               
                  Mhux applikabbli
               
            
            
               •Konsistenza ma’ politiki oħrajn tal-Unjoni
            
            
               Il-Kummissjoni tadotta din il-proposta b’mod parallel mal-proposta dwar il-kompożizzjoni tal-Kumitat Ekonomiku u Soċjali. Il-paralleliżmu fir-rigward tal-allokazzjoni tas-siġġijiet bejn l-Istati Membri fiż-żewġ Kumitati jrid jinżamm. 
            
            
               It-Trattati ma jistipulaw xejn dwar il-metodu ta’ kompożizzjoni tal-Kumitat Ekonomiku u Soċjali jew tal-Kumitat tar-Reġjuni, dment li l-għadd massimu jkun 350 membru. Dan b’kuntrast għall-kriterji għall-kompożizzjoni tal-Parlament Ewropew li huma stipulati fl-Artikolu 14(2) tat-Trattat dwar l-Unjoni Ewropea. Filwaqt li l-Parlament huwa magħmul minn rappreżentanti eletti direttament miċ-ċittadini tal-Unjoni, il-Kumitat jikkonsisti f’rappreżentanti tal-korpi reġjonali u lokali (l-Artikolu 300(3) TFUE). Għalhekk, l-għan ewlieni għandu jkun li jiġi żgurat li leħen ir-reġjuni u l-korpi lokali jinstema’ fil-Kumitat u mhux li jkun hemm rabta diretta bejn id-daqs tal-popolazzjonijiet rispettivi tal-Istati Membri.
            
            
               Il-Komunikazzjoni “Il-prinċipji tas-sussidjarjetà u proporzjonalità: Insaħħu r-rwol tagħhom fit-tfassil tal-politika tal-UE”
                  3
                tindika modalitajiet biex jiġi żgurat li l-awtoritajiet lokali u reġjonali u l-organizzazzjonijiet tagħhom jkunu jistgħu jimpenjaw ruħhom b’mod iktar effikaċi fil-preparazzjoni u l-implimentazzjoni tal-politiki tal-Unjoni, u tqis li l-Kumitat tar-Reġjuni għandu rwol importanti ta’ faċilitatur.
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
         
         
            
               Il-proposta hija bbażata fuq l-Artikolu 305 TFUE li jistipula li deċiżjoni unanima tal-Kunsill tiddetermina l-kompożizzjoni tal-Kumitat. 
            
            
               •Sussidjarjetà (għall-kompetenza mhux esklużiva) 
            
            
               
                  Mhux applikabbli
               
            
            
               •Proporzjonalità
            
            
               
                  Mhux applikabbli
               
            
            
               •Għażla tal-istrument
            
            
               
                  It-tieni paragrafu tal-Artikolu 305 TFUE jistipula li l-Kunsill, li jaġixxi b’mod unanimu fuq proposta tal-Kummissjoni, għandu jadotta deċiżjoni li tistabbilixxi l-kompożizzjoni tal-Kumitat.
               
            
            
               3.RIŻULTATI TAL-EVALWAZZJONIJIET EX POST, IL-KONSULTAZZJONIJIET MAL-PARTIJIET IKKONĊERNATI U L-VALUTAZZJONIJIET TAL-IMPATT
            
            
               •Evalwazzjonijiet ex post / kontrolli tal-idoneità tal-leġiżlazzjoni eżistenti
            
            
               
                  Mhux applikabbli
               
            
            
               •Konsultazzjonijiet mal-partijiet ikkonċernati
            
            
               
                  Waqt il-preparazzjoni tal-proposta attwali, il-Kummissjoni kienet fi djalogu mill-qrib ma’ rappreżentanti tal-Istati Membri u kellha diversi laqgħat magħhom. Il-Kumitat bagħat ir-rakkomandazzjoni tiegħu lill-Kummissjoni, abbażi tad-deċiżjoni tal-Bureau tat-3 ta’ Lulju 2018
                     4
                  , għar-restituzzjoni ta’ tliet siġġijiet lill-Estonja, Ċipru u l-Lussemburgu u biex l-ebda siġġijiet battala oħra ma jitqassmu mill-ġdid, u b’hekk l-għadd ta’ membri għall-mandat 2020–2025 ġie ffissat għal 329.
               
            
            
               •Ġbir u użu tal-kompetenzi
            
            
               
                  Mhux applikabbli
               
            
            
               •Valutazzjoni tal-impatt
            
            
               
                  Din il-proposta mhijiex akkumpanjata minn valutazzjoni tal-impatt speċifika peress li mhux mistenni li se jkollha impatti ekonomiċi, soċjali u ambjentali sinifikanti.
               
            
            
               •L-idoneità regolatorja u s-simplifikazzjoni
            
            
               
                  Mhux applikabbli
               
            
            
               •Drittijiet fundamentali
            
            
               
                  Mhux applikabbli
               
            
         
         
            
               4.IMPLIKAZZJONIJIET BAĠITARJI
            
            
               
                  In-numru mnaqqas ta’ siġġijiet b’konsegwenza tal-ħruġ tar-Renju Unit mill-Unjoni Ewropea jaf ikollu effett ta’ tnaqqis fuq il-baġit kumplessiv tal-Kumitat.
               
            
            
               5.ELEMENTI OĦRAJN
            
            
               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rappurtar
            
            
               
                  Mhux applikabbli
               
            
            
               •Dokumenti ta’ spjegazzjoni (għad-direttivi)
            
            
               
                  Mhux applikabbli
               
            
            
               •Id-dħul fis-seħħ
            
            
               Huwa propost li l-Kunsill jipposponi l-applikazzjoni ta’ din id-Deċiżjoni sal-għada ta’ tmiem il-mandat attwali tal-Kumitat. 
            
            
               2018/0401 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               li tiddetermina l-kompożizzjoni tal-Kumitat tar-Reġjuni
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 305 tiegħu,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)L-Artikolu 300 tat-Trattat jistabbilixxi r-regoli għall-kompożizzjoni tal-Kumitat tar-Reġjuni. 
            
            
               (2)Id-Deċiżjoni tal-Kunsill (UE) 2014/930
                  5
                adattat il-kompożizzjoni tal-Kumitat tar-Reġjuni wara l-adeżjoni tal-Kroazja. L-Estonja, Ċipru u l-Lussemburgu rispettivament tilfu siġġu wieħed biex tiġi indirizzata d-diskrepanza bejn l-għadd massimu ta’ membri stabbilit mit-Trattat u l-għadd ta’ membri wara l-adeżjoni tal-Kroazja. 
            
            
               (3)Il-preambolu tad-Deċiżjoni 2014/930/UE jgħid li għandha tiġi riveduta fi żmien adegwat għall-mandat tal-Kumitat li jibda fl-2020.
            
         
         
            
               (4)Fit-3 ta’ Lulju 2018 il-Kumitat tar-Reġjuni adotta rakkomandazzjonijiet lill-Kummissjoni u lill-Kunsill dwar il-kompożizzjoni futura tiegħu
                  6
               .
            
            
               (5)Jenħtieġ li l-bilanċ attwali fil-kompożizzjoni tal-Kumitat tar-Reġjuni sa fejn hu possibbli jinżamm peress li huwa r-riżultat ta’ Konferenzi Intergovernattivi suċċessivi.
            
            
               (6)Il-ħruġ tar-Renju Unit mill-Unjoni Ewropea wassal għal 24 siġġu battal fil-Kumitat. B’konsegwenza ta’ dan, huwa possibbli li jerġa’ jinħoloq il-bilanċ fl-allokazzjoni tas-siġġijiet li kien jeżisti qabel l-adozzjoni tad-Deċiżjoni tal-Kunsill (UE) 2014/930.
            
            
               ADOTTA DIN ID-DEĊIŻJONI: 
            
            
               Artikolu 1
            
            
               Il-kompożizzjoni tal-membri tal-Kumitat tar-Reġjuni għandha tkun kif ġej:
            
            
               Il-Belġju
                     12
            
            
               Il-Bulgarija
                     12
            
            
               Ir-Repubblika Ċeka
                     12
            
            
               Id-Danimarka
                     9
            
            
               Il-Ġermanja
                     24
            
            
               L-Estonja
                     7
            
            
               L-Irlanda
                     9
            
            
               Il-Greċja
                     12
            
            
               Spanja
                     21
            
            
               Franza
                     24
            
            
               Il-Kroazja
                     9
            
            
               L-Italja
                     24
            
            
               Ċipru
                     6
            
            
               Il-Latvja
                     7
            
         
         
            
               Il-Litwanja
                     9
            
            
               Il-Lussemburgu
                     6
            
            
               L-Ungerija
                     12
            
            
               Malta
                     5
            
            
               In-Netherlands
                     12
            
            
               L-Awstrija
                     12
            
            
               Il-Polonja
                     21
            
            
               Il-Portugall
                     12
            
            
               Ir-Rumanija
                     15
            
            
               Is-Slovenja
                     7
            
            
               Is-Slovakkja
                     9
            
            
               Il-Finlandja
                     9
            
            
               L-Iżvezja
                     12.
            
            
               Artikolu 2
            
            
               Din id-Deċiżjoni għandha tidħol fis-seħħ fl-20 jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
            
            
               Hija għandha tapplika mis-26 ta’ Jannar 2020.
            
            
               Artikolu 3
            
            
               Din id-Deċiżjoni hija indirizzata lill-Istati Membri.
            
            
               Magħmul fi Brussell,
            
            
               
                     Għall-Kunsill
               
            
         
         
            
               
                     Il-President
               
            
         
         
            
                  
                     (1)
                  
                        L-Att dwar il-kondizzjonijiet tal-adeżjoni tar-Repubblika tal-Kroazja u l-aġġustamenti għat-Trattat dwar l-Unjoni Ewropea, it-Trattat dwar il-Funzjonament tal-Unjoni Ewropea u t-Trattat li jistabbilixxi l-Komunità Ewropea tal-Enerġija Atomika (ĠU L 112, 24.4.2012, p. 6–110).
               
               
                  
                     (2)
                  
                        Id-Deċiżjoni tal-Kunsill 2014/930/UE, ĠU L 365, 19.12.2014, p. 143–144.
               
               
                  
                     (3)
                  
                        COM(2018) 703 final, adottata fit-23 ta’ Ottubru 2018.
               
               
                  
                     (4)
                  
                        Ittra tal-President tal-Kumitat lill-Kummissjoni tas-27 ta’ Lulju 2018.
               
               
                  
                     (5)
                  
                        Id-Deċiżjoni tal-Kunsill 2014/930/UE, ĠU L 365, 19.12.2014, p. 143–144.
               
               
                  
                     (6)
                  
                        Deċiżjoni tal-Bureau tal-Kumitat tar-Reġjuni tat-3 ta’ Lulju 2018.